ΚΑΝΟΝΙΣΜΟΣ (ΕΚ) αριθ. 1252/1999 ΤΟΥ ΣΥΜΒΟΥΛΙΟΥ

της 17ης Μαΐου 1999

που τροποποιεί τον κανονισμό (ΕΚ) αριθ. 1868/94 για την καθιέρωση καθεστώτος ποσοστώσεων για την παραγωγή αμύλου γεωμήλων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας:

(1) ότι το άρθρο 2 του κανονισμού (ΕΚ) αριθ. 1868/94(2) καθορίζει τις προσοστώσεις για τα κράτη μέλη παραγωγής αμύλου γεωμήλων, κατά τις περιόδους εμπορίας 1998/99, 1999/2000 και 2000/2001·

(2) ότι το άρθρο 8 παράγραφος 2 του κανονισμού (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(3) καθορίζει το ποσό των αντισταθμιστικών πληρωμών για τους παραγωγούς γεωμήλων που προορίζονται για την παρασκευή αμύλου γεωμήλων· ότι το Συμβούλιο αποφάσισε να αυξήσει το ποσό αυτό, για την περίοδο 2000/2001, καθώς και για τις επόμενες περιόδους, υπό την επιφύλαξη ότι μειώνονται οι ποσοστώσεις που καθορίζονται από τον κανονισμό (ΕΚ) αριθ. 1868/94 κατά 2,81 % για την περίοδο 2000/2001 και κατά 5,74 % για την περίοδο 2001/2002, για τα κράτη μέλη που έχουν ποσόστωση μεγαλύτερη από 100000 τόνους, και κατά 1,41 % για την περίοδο 2000/2001 και κατά 2,87 % για την περίοδο 2001/2002, για τα κράτη μέλη που έχουν ποσόστωση μικρότερη από 100000 τόνους·

(3) ότι ενδείκνυται να τροποποιηθούν οι ποσοστώσεις που καθιερώθηκαν για την περίοδο 2000/2001 και να καθοριστούν οι ποσοστώσεις για την περίοδο 2001/2002· ότι τα κράτη μέλη παραγωγής θα πρέπει να κατανείμουν τις ποσοστώσεις τους, για τις περιόδους 2000/2001 και 2001/2002, μεταξύ όλων των βιομηχανιών που παράγουν άμυλο γεωμήλων, βάσει των καθοριζόμενων ποσοστώσεων για την περίοδο 1999/2000· ότι θα πρέπει να καταστεί σαφές ότι οι ποσότητες που χρησιμοποιούνται καθ' υπέρβαση των επιμέρους ποσοστώσεων κατά τη διάρκεια της περιόδου 1999/2000, θα μειωθούν για την περίοδο 2000/2001, σύμφωνα με το άρθρο 6 παράγραφος 2 του κανονισμού (ΕΚ) αριθ. 1868/94·

(4) ότι στο τέλος της περιόδου η Επιτροπή θα πρέπει να υποβάλει έκθεση στο Συμβούλιο για την κατανομή των ποσοστώσεων, συνοδευόμενη, εν ανάγκη, από κατάλληλες προτάσεις, λαμβανόντας υπόψη τυχόν τροποποιήσεις των αντισταθμιστικών πληρωμών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1868/94 τροποποιείται ως εξής:

1. Στο άρθρο 2:

α) στις παραγράφους 1 και 2, διαγράφονται οι αναφορές στην περίοδο 2000/2001·

β) προστίθενται οι ακόλουθες παράγραφοι:

"3.

>ΘΕΣΗ ΠΙΝΑΚΑ>

4. Κάθε κράτος μέλος παραγωγής κατανέμει την ποσόστωση που αναφέρεται στην παράγραφο 3 μεταξύ των βιομηχανιών παραγωγής αμύλου γεωμήλων, για να τη χρησιμοποιήσουν κατά τις περιόδους εμπορίας 2000/2001 και 2001/2002, σε συνάρτηση με τις επιμέρους ποσοστώσεις που ήταν διαθέσιμες για κάθε βιομηχανία παραγωγής αμύλου γεωμήλων, κατά την περίοδο 1999/2000, πριν εφαρμοσθεί ενδεχόμενη διόρθωση σύμφωνα με το άρθρο 6 παράγραφος 2.

Οι επιμέρους ποσοστώσεις για κάθε βιομηχανία παραγωγής αμύλου γεωμήλων, για την περίοδο 2000/2001, διορθώνονται προκειμένου να ληφθεί υπόψη οιαδήποτε ποσότητα που έχει χρησιμοποιηθεί επιπλέον της ποσόστωσης κατά τη διάρκεια της περιόδου 1999/2000, σύμφωνα με το άρθρο 6 παράγραφος 2."

2. Το άρθρο 3 αντικαθίσταται από το ακόλουθο κείμενο:

"Άρθρο 3

1. Η Επιτροπή υποβάλλει στο Συμβούλιο, στις 31 Οκτωβρίου 2001 το αργότερο, και στη συνέχεια ανά τριετία, έκθεση για τη χορήγηση της ποσόστωσης στην Κοινότητα, συνοδευόμενη, εν ανάγκη, από κατάλληλες προτάσεις. Στην έκθεση αυτή λαμβάνονται υπόψη οι τυχόν τροποποιήσεις των αντισταθμιστικών πληρωμών, καθώς και η εξέλιξη της αγοράς του αμύλου γεωμήλων καθώς και της αγοράς αμύλου.

2. Το Συμβούλιο, αποφασίζοντας βάσει του άρθρου 37 της συνθήκης, στις 31 Δεκεμβρίου 2001 το αργότερο, και στη συνέχεια ανά τριετία, κατανέμει την τριετή ποσόστωση μεταξύ το κρατών μελών βάσει της έκθεσης που αναφέρεται στην παράγραφο 1.

3. Τα κράτη μέλη, στις 31 Ιανουαρίου 2002 το αργότερο, και στη συνέχεια ανά τριετία, κοινοποιούν στα ενδιαφερόμενα πρόσωπα τις λεπτομέρειες χορήγησης των ποσοστώσεων, για τις επόμενες τρεις περιόδους εμπορίας."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Μαΐου 1999.

Για το Συμβούλιο

Ο Πρόεδρος

K.-H. FUNKE

(1) Γνώμη που διατυπώθηκε στις 7 Μαΐου 1999 (δεν έχει ακόμα δημοσιευθεί στην Επίσημη Εφημερίδα).

(2) ΕΕ L 197 της 30.7.1994, σ. 4· κανονισμός όπως τοποποιήθηκε από τον κανονισμό (ΕΚ) αριθ. 1284/98 (ΕΕ L 178 της 23.6.1998, σ. 3).

(3) ΕΕ L 181 της 1.7.1992, σ. 21· κανονισμός όπως τροποποιήθηκε από τον κανονισμό (ΕΚ) αριθ. 1253/1999 (Βλέπε σ. 18 της παρούσας Επίσημης Εφημερίδας).